## Standardinnledning organisasjonen Rødt 2021

Til deg som skal holde innledninga.

Les gjerne igjennom innholdet på forhånd. Skriv gjerne om så det passer bedre til ditt eget språk. Gjør det gjerne litt personlig med egne uttrykk, eller legg til egne eksempler hvis du har.

Hvis det er klamme tegn [Slide X] Så er det for å fortelle hvilken slide man er på i presentasjonen eller når man skal skifte.

Står det skråstreker // er det fordi vi anbefaler deg å spørre salen om noe.

Hver innledning avsluttes med spørsmål som er ment for gruppediskusjon.

[Slide 1]

Vi tenkte å starte litt fra begynnelsen. Rødt ble stifta i 2007, og er et radikalt, sosialistisk grasrotparti som vil bygge demokrati og sosialisme i Norge. Rødts mål er en verden uten undertrykking og utbytting, som bygger på solidaritet og rettferdighet. Systematiske og urettferdige forskjeller finnes, også i verdens rikeste land. Selv om ingen har gått til valg med slagordet «ja til flere millionærer og fattige barn», så er det akkurat det som har skjedd. Dette viser at det trengs en utfordrer til de etablerte partiene. Rødt er det partiet som har viljen og politikken til å gjøre noe med Forskjells-Norge.

Den sosialismen Rødt arbeider for, er et samfunnssystem som må skapes nedenfra. Derfor er det viktig å bygge et parti som drives og utvikles av medlemmene i fellesskap. Organisasjonsarbeid og partikultur skal legge til rette for at medlemmene kan være aktive og bidra ut ifra sine evner og muligheter. Aktivitet gir innflytelse, eierskap, læring og samhold til folkebevegelsen mot Forskjells-Norge.

Rødt skal være et mangfoldig arbeiderparti. Mangfold er nødvendig for at Rødt skal bli ei kraft for å skape et bedre samfunn. Rødt skal være et parti der kvinner og medlemmer med minoritetsbakgrunn skal ha innflytelse og kunne bruke sine erfaringer.

Rødt skal utvikle en åpen organisasjon prega av gjensidig respekt, der debatt blir verdsatt og politikk blir utvikla i et arbeidsfellesskap. Lag og medlemmer oppfordres til å formidle politiske uenigheter til resten av organisasjonen, for på den måten å bidra til utvikling og partidemokrati. Ledelsen på alle nivå har et særskilt ansvar for at mindretallssyn blir kjent og behandla i partiet.

[Slide 2]

Når vi da tegner et organisasjonskart over partiet vårt er derfor ikke tilfeldig at setter medlemmene og lokallagene øverst. Laget er grunnorganisasjonen i Rødt, og den viktigste enheten i partiet. Det er der medlemmene inviteres til aktivitet, og til å bruke sine demokratiske rettigheter i partiet. Laget er der de fleste i Rødt kan få uttrykk for sitt engasjement for en bedre og mer rettferdig verden.

Det er laget som velger delegater til øvrige organer i Rødt, som distriktsårsmøtet. De fleste lag følger kommunegrensene. Lag kan også organiseres etter arbeidsplass, bransje eller interessefelt. I distrikter der medlemmene er spredd «tynt» over flere kommuner, kan laget være et regionlag som dekker flere kommuner. I noen kommuner har man flere lag, da har de også et fellesstyre (kommuneorganisasjon) for alle lagene sammen.

Rødt-lag skal arbeide for å gjøre partiet synlig, tydelig og aktivt i sitt lokalsamfunn. Det er viktig å sette seg inn i forholdene lokalt. Rødt organiserer seg for klassekamp i det norske samfunnet. Vi vil bygge en folkebevegelse mot Forskjells- Norge. Det store flertallet av Rødts medlemmer skal kunne påvirke partiets utvikling gjennom partilaget sitt. Det er derfor viktig at store veivalg for partiet forankres i partidemokratiet.

Vi organiserer oss i lokallag ikke for å være diskusjonsklubber med oss selv, men for å delta organisert for å endre styrkeforholda i klassekampen lokalt. Lokallag må derfor organiseres på en måte som gjør at de kan uttrykke partiets politikk på relevante arenaer.

[Slide 3]

Alle lag tilhører et distrikt. Det er enten det samme som fylke eller stortingsvalgdistrikt. Her har vi litt forskjellige løsninger forskjellige steder. Utsendinger (delegater) fra laga samles en gang i året til distrikts årsmøte for å koordinere den politiske kampen i sitt geografiske område. De velger også et distriktsstyre som skal ha ansvaret for å koordinere arbeidet mellom årsmøtene.

Der det er flere distrikt i samme fylke så skal distriktene opprette et samarbeidsorgan. Hvordan dette settes sammen kan være forskjellig fra fylke til fylke. Men de rapporterer til distriktenes årsmøter.

En viktig oppgave for distrikts leddet er å være det overordna organet for de som representerer oss i fylkestinget. Både i kommunen, fylket og nasjonalt mener vi det er riktig at det er partiet som skal bestemme hva Rødt står for i saker. Og der det er tvil er det partiets demokratiske organer som må bestemme hva som er partiets primære standpunkt. Dette fordi vi skal være en bevegelse som sammen jobber mot forskjells-Norge, og ikke en gjeng med tilfeldige flinke mennesker som er valgt inn i styre og stell.

Derfor er det også viktig at distriktsstyre koordinerer det politiske arbeidet mellom lokallag og folkevalgte. Så de skaper bevegelse og press i de konkrete sakene. Og med også mulighet for politiske gjennomslag i kampen mot Forskjells-Norge.

[slide 4]

Annet hvert år innkalles det til den store politiske dugnaden landsmøte er. På landsmøte samles delegater fra hele landet for å oppdatere styringsdokumenter, vedta poltikk for hele landet. For å gi partiet og bevegelsen felles retning framover.

I Rødt er det slik at det er kun delegatene som har stemmerett. Dette henger sammen med at vi vil at partiet skal styres nedenfra. Av de som har kontaktene ute på arbeidsplasser og lokalsamfunn.

Landsmøte velger et Landsstyre for å koordinere, lede og gi retning for bevegelsen mellom landsmøtene i tråd med landsmøtets vedtak. Noen i landsstyret blir i tillegg valgt til å sitte i sentralstyret som har dette ansvaret mellom landsstyremøtene. Og de som velges til konkrete verv på landsmøte skal også sitte i arbeidsutvalget som leder partiet fra dag til dag mellom sentralstyremøtene.

Det er landsstyret som bestemmer hvilke utvalg vi skal ha nasjonalt i Rødt og hvilke oppgaver de skal gjøre på vegne av partiet. Å nedsette et utvalg på et område er et uttrykk for at partiet prioriterer et saksområde i kampen mot forskjells-Norge høyt og er strategisk viktig.

[Slide 5]

Det er veldig gledelig at vi for første gang i historien kan snakke om en stortingsgruppe i Rødt. Vi har fått valgt inn 8 dyktige kandidater klare til å ta kampen mot Forskjells-Norge. Disse er ikke bare representanter for de som har stemt på Rødt i sin stortingsvalgkrets, men representanter for hele Rødt-landet.

De kommer til å være dyktige representanter og de har en viss arbeidsdeling mellom seg siden de sitter i forskjellige komiteer på Stortinget. De har selvsagt et stort ansvar for hvordan vi fører kampen mot Forskjells-Norge på sine saksfelt. Men de bestemmer ikke hva som skal være Rødt sin politikk. Det er det partiet som bestemmer gjennom arbeidsprogram og vedtak av landsmøte, landsstyre, sentralstyre og hvis det haster arbeidsutvalget.

For at Rødt skal være en viktig maktfaktor i norsk politikk, et alternativ de andre ikke kan la være å forholde seg til, som er i posisjon til å gjøre en positiv forskjell i hverdagen til folk flest, så må den politiske kampen på stortinget henge sammen med resten av bevegelsen.

Der andre partier baserer seg på rike og mektige sponsorer, er vi avhengige av å bygge en aktiv folkebevegelse. Vår kilde til makt er nemlig motmakt. Vi må styrke alliansene med ulike bevegelser som er utafor Stortinget.

[slide 6]

Vi er en bevegelse med store mål. For å komme nærmere disse må vi lykkes med å mobilisere folk og få flere til å bli med i partiet. Medlemmer er grunnlaget for at partiet kan skape bevegelser. Rødt har i den siste tiden opplevd en solid medlemsvekst. Det skaper grunnlaget for at vi er et sterkere parti som kan oppnå mer.

Hvordan vi som parti møter nye medlemmer og sympatisører er derfor viktig. Både små og store bidrag til bevegelsen skal anerkjennes og verdsettes. Det er ikke en plikt å være aktiv i Rødt, men vi vil skape en partikultur hvor folk ønsker å være aktive og bidra til å skape bevegelse.

Med Rødts nasjonale framgang og viktigere rolle i politiske saker kom det en bølge av nye medlemmer. Disse er partiets framtid og vil forhåpentligvis prege og sikre partiets utvikling framover. Det er derfor nødvendig å satse på skolering for å gjøre medlemmer og tillitsvalgte i stand til å utføre de oppgaver vi vil at de skal ta på seg. For at partiet skal være et felles prosjekt trengs det felles politisk forståelse.

Rødt kan ikke på egenhånd endre maktforholda i Norge. Vi er bare en del av de mange folkebevegelsene som trengs for å skape grunnleggende samfunnsendringer. Ei godt organisert befolkning som evner å slåss for egne rettigheter er helt avgjørende. Vi har ingen illusjoner om at noen få folkevalgte kan argumentere makta ned i knestående. Men sammen med folkelig engasjement har vi flere ganger opplevd at vi kan skape et press som fører til reell endring. At vi vinner flertall for folkelige krav, mot forskjells-Norge, på tross av maktas vilje. Derfor må vi bidra til organisering av og samarbeid mellom folkelige bevegelser.

[Slide 7]

Hvordan kan min stemme bli hørt i Rødt lurer du kanskje på? En av mange gode grunner til å være med i Rødt er jo et ønske om å påvirke partiets politikk. Vi er opptatt av å være et parti med høy takhøyde for hva som kan diskuteres. Det skal være lov å stille spørsmålstegn ved ting vi har vedtatt. Det at vi får vennligsinna kritikk og nye perspektiver på saker, gjør at vi enten kan revurdere våre standpunkter konstruktivt eller det kan hjelpe oss tette viktige huller i vår argumentasjon. Hjelpe oss på å bli bedre på å argumentere for vårt syn. Derfor ser vi på uenigheter som noe verdifullt. Noe vi ønsker skal bli delt med flere. Derfor har lag et ansvar ikke bare å formidle flertallets syn, men også mindretallets syn.

Ønsker du å ta opp en diskusjon er det naturlig å starte i sitt eget lokallag. Spørre styret om man kan ta opp diskusjonen på et møte. Styret kan da invitere en innleder på møtet som belyser saken og Rødts eventuelle standpunkter. Ut ifra diskusjonen kan man bestemme seg for å lage et vedtak. Er saken lokal kan det være en uttalelse fra lokallaget, som skrives om til et leserinnlegg eller er grunnlag for et presseutspill fra laget.

Er saken av betydning for hele fylket eller flere enn bare deres lag bør den sendes inn til distriktsstyret så de kan få innspill fra flere lag og lage politikk for hele distriktet.

Er saken av nasjonal karakter så kan laget sende vedtaket videre til landsstyrerepresentanten fra deres distrikt. I denne landsstyreperioden har alle stortingsvalgkretser en egen landsstyrerepresentant valg av landsmøtet. Den kan dere ta kontakt med hvis dere ønsker at Rødt nasjonalt skal uttale seg om en sak eller lage ny politikk på et område. Da vil denne kunne sende det inn som et forslag eller sak til landsstyret.

I alle demokratiske organisasjoner så vil man oppleve at man ikke er enige om alt. At man ikke klarer å overbevise flertallet om det vedtaket man ønsker. Slik er det for alle i Rødt. Men da er det viktig å huske på at vi i felleskap står for noen viktig. Vi er folkebevegelsen mot Forskjells-Norge. Vi vil avskaffe urettferdighet og kapitalisme. Vi vil skape demokrati og sosialisme.

[Til diskusjon]

1. Hvilke politiske spørsmål mener du vi må ta tak i å skape bevegelse rundt?
2. Hva synes du Rødt-laget ditt bør jobbe med framover?
3. Hva har du lyst til å bidra med i Rødt?